酬盧祕書
作者：元稹
朝代：唐

paragraphs: 偶有衝天氣，都無處世才。
未容榮路穩，先蹋禍機開。
分久沉荆掾，慙經廁柏臺。
理推愁易惑，鄉思病難裁。
夜伴吳牛喘，春驚朔鴈回。
北人腸斷送，西日眼穿頹。
唯望魂歸去，那知詔下來。
涸魚千丈水，殭燕一聲雷。
幽匣提清鏡，衰顏拂故埃。
夢雲期紫閣，厭雨別黃梅。
親戚迎時到，班行見處陪。
文工猶畏忌，朝士絕嫌猜。
新識蓬山傑，深交翰苑材。
連投珠作貫，獨和玉成堆。
劇敵徒相軋，羸師亦自媒。
磨礱刮骨刃，翻擲委心灰。
恐被神明哭，憂爲造化災。
私調破葉箭，定飲搴旗杯。
金寶潛砂礫，芝蘭似草萊。
憑君毫髮鑒，莫遣翳莓苔。